Η **Χρύσα Ρώπα** (Θεσσαλονίκη, 25 Φεβρουαρίου 1956) είναι Ελληνίδα κωμικός ηθοποιός του θεάτρου, της τηλεόρασης και του κινηματογράφου.

Βιογραφία
---------

Σε ηλικία δώδεκα ετών έμαθε πως είναι υιοθετημένη. Μεγαλώνοντας βρήκε τη χαμένη δίδυμη αδερφή της στο Παρίσι, η οποία έχει πλέον πεθάνει. Από τότε το επισκέπτεται συχνά, είτε διδάσκοντας σε κάποια δραματική σχολή είτε παίζοντας σε κάποια θεατρική παράσταση.

Αποφοίτησε από τη δραματική σχολή της Ρούλας Πατεράκη. Ξεκίνησε την επαγγελματική της πορεία από το Εθνικό Θέατρο.

Καριέρα
-------

### Κινηματογράφος

Έχει συμμετάσχει σε πολλές ταινίες όπως "Τόπος", "Κόκκινη μαργαρίτα" και "Γαμήλιο πάρτι". Τελευταία ασχολείται με τον χώρο κάνοντας Remake σε ταινίες του παλιού ελληνικού κινηματογράφου όπως "Οι γαμπροί της Ευτυχίας" και "Ο Κλέαρχος η Μαρίνα και ο Κοντός", υποδυόμενη ρόλους που ανήκαν στη Γεωργία Βασιλειάδου. Τελευταία ταινία που συμμετείχε, η ζωή της Ευτυχίας Παπαγιαννοπούλου ''Ευτυχία'', υποδυόμενη τη Σωτηρία Μπέλλου.

### Τηλεοπτική πορεία

Πραγματοποίησε την πρώτη της εμφάνιση στην τηλεόραση το 1985 πρωταγωνιστώντας στην μίνι κοινωνική σειρά της ΕΡΤ2 *Στον αργαλειό του φεγγαριού*. Πέντε χρόνια αργότερα τη σεζόν 1990-1991 συνεργάστηκε με τον Λάκη Λαζόπουλο στη σατιρική σειρά, σε σενάριο και σκηνοθεσία του ίδιου, του MEGA *Ήταν ένα μικρό καράβι* κάνοντας την πρώτη της εμφάνιση σε σειρά της ιδιωτικής τηλεόρασης. Τη σεζόν 1991-1992 υποδύθηκε την *Καίτη* στην κωμική σειρά του ANT1 *Οι δύο ορφανές*, σε σκηνοθεσία Σταμάτη Φασουλή, παίζοντας μαζί με την Άννα Φόνσου και την Κατιάνα Μπαλανίκα. Την αμέσως επόμενη σεζόν ακολούθησε ο ρόλος της *γιαγιάς Ελένης* στη σειρά της Ελένης Ράντου *Αχ Ελένη* υποδυόμενη την ηλικιωμένη γιαγιά του κεντρικού χαρακτήρα της σειράς. Την τηλεοπτική σεζόν 1993-1994 πρωταγωνίστησε μαζί με τον Βλαδίμηρο Κυριακίδη στην κωμική σειρά του ANT1 *Βαρβαρότητες* υποδυόμενη την ανεξάρτητη και ιδιόρρυθμη *Βαρβάρα Πέττα* που ερωτεύεται τον *Χάρη* ένα άνδρα εντελώς αντίθετο από αυτήν. Το 1995 πραγματοποίησε μία guest εμφάνιση στην κωμική σειρά των Μιχάλη Ρέππα και Θανάση Παπαθανασίου *Το δις εξαμαρτείν* υποδυόμενη την *Κλεάριστη* μία καλόγρια στο επεισόδιο *Το μοναστήρι να 'ναι καλά!*. Τη σεζόν 1995-1996 είχε πολλαπλή τηλεοπτική παρουσία. Αρχικά υποδύθηκε την υπηρέτρια *Μαριέττα* στη μεταφορά του θρυλικού μυθιστορήματος *Το τρίτο στεφάνι* στη μικρή οθόνη. Επίσης συνεργάστηκε και πάλι με την Ελένη Ράντου στην νέα της κωμική σειρά *Σαμπουάν* στον ANT1. Τέλος πρωταγωνίστησε στην κωμική σειρά της Δήμητρας Παπαδοπούλου *Καλά Ξεμπερδέματα* ενώ έκανε και μία guest εμφάνιση στη σειρά του Τάσου Ψαρρά *Ο Πρίγκιπας*. Το 1997 έκανε μία guest εμφάνιση στο πλευρό του Γιάννη Μπέζου στη σειρά *Εκείνες κι εγώ* και το επεισόδιο *Ο Γιούγκερμαν χρωματιστός*.

Τη σεζόν 1998-1999 πρωταγωνίστησε μαζί με τη Νένα Μεντή στην κωμική σειρά *Με δύο μαμάδες* υποδυόμενη την *Κούλα* μία γυναίκα που αναλαμβάνει να μεγαλώσει ένα μωρό παιδί που εγκαταλείπει στην πόρτα της η βιολογική του μητέρα *Ντόρα* ενώ χρόνια μετά, έχοντας χηρέψει και οι δύο, καλούνται να συμβιώσουν σαν κανονική οικογένεια. Ακολουθεί ένας από τους πιο εμβληματικούς ρόλους στην καριέρα της αυτός της αδίστακτης δημοσιογράφου *Αλέκας Καλουδάκη* στη σειρά των Ρήγα-Αποστόλου *Τι ψυχή θα παραδώσεις μωρή;*. Εκεί το 2000 μπαίνει στο καστ της σειράς μετά από αλλαγή στη διανομή, και επανέναρξη των γυρισμάτων, υποδυόμενη μία από τις τέσσερις πλέον ενήλικες γυναίκες που αποφασίζουν να εκδικηθούν τον διευθυντή του ιδρύματος που μεγάλωσαν και τις οποίες κακοποιούσε σεξουαλικά. Ενώ η σειρά αρχίζει να προβάλλεται τη σεζόν 2000-2001 τελικά σταματά μετά από 7 περίπου επεισόδια. Η ίδια δεν ξαναμπαίνει για γυρίσματα ενώ το πρόωρο τέλος της σειράς συνεχίζει να απασχολεί τον Τύπο ακόμη και μετά από 20 χρόνια με δημοσιεύματα και ερωτήσεις σε προσωπικές της συνεντεύξεις. Το 2019 η ίδια σε συνέντευξη της αποφασίζει να αναφέρεται στον πραγματικό λόγο που σταμάτησε η σειρά. Συγκεκριμένα αναφέρει το διαπληκτισμό της με τον δημιουργό και σκηνοθέτη Αλέξανδρο Ρήγα και την απροθυμία του παραγωγού της σειράς να την αντικαταστήσει μετά την απόφαση της να αποχωρήσει από τη σειρά. Το 2007 επιστρέφει ξανά τηλεοπτικά με το ρόλο της *Θρακιώτισσας Πεθεράς Βασιλικής* στην κωμική σειρά *Επτά Θανάσιμες Πεθερές*. Τη σεζόν 2007-2008 υποδύεται τη *Λίλα Πανταζή* στην κωμική σειρά του ALPHA *Amore Mio*. Το 2008 εμφανίζεται στο επεισόδιο *Κανείς δεν είναι τέλειος* της σειράς αυτοτελών επεισοδίων *Safe Sex TV Stories*. Το 2009 πρωταγωνιστεί και πάλι στις *Επτά Θανάσιμες Πεθερές* και στα επεισόδια εποχής *Μια Πεθερά στη Χούντα*. Την ίδια περίοδο συμμετέχει και στο επεισόδιο *Στέλεχος Πολυεθνικής* της κωμικής σειράς *Εργαζόμενη Γυναίκα*. Τη σεζόν 2009-2010 ακολουθεί ένας ακόμη από τους πιο γνωστούς της τηλεοπτικούς ρόλους αυτός της πεθεράς *Λαμπρινής Καρρά* στην κωμική σειρά του Αλέξανδρου Ρήγα Η Οικογένεια Βλάπτει, δεχόμενη επιρροές από τη γνωστή ταινία *Adams Family*. To 2016 έκανε μία σύντομη εμφάνιση στη σατιρική εκπομπή *Ελληνοφρένεια* υποδυόμενη τη μητέρα του κεντρικού ήρωα *Μπαλούρδου*. Τη σεζόν 2019-2020 επέστρεψε τηλεοπτικά, μετά από 10 χρόνια απουσίας, στο δεύτερο κύκλο της κωμικής σειράς του ALPHA Κύπρου *Η Φαμίλια* υποδυόμενη την Ελληνίδα *νονά Καίτη*. Τη σεζόν 2020-2021 συνεργάζεται και πάλι με το συγγραφικό δίδυμο Ρήγα-Αποστόλου στην οικογενειακή σειρά της ΕΡΤ1 *Η τούρτα της μαμάς*. Εκεί για δύο σεζόν υποδύεται μία από τις δύο φευγάτες γιαγιάδες της οικογένειας έχοντας συμμετοχή σε 28 επεισόδια και ενσαρκώνοντας το ρόλο της *Αλεξάνδρας Παλαιολόγου Βασίλενα*.

Φιλμογραφία
-----------

### Τηλεόραση

| Έτος | Τίτλος Προγράμματος | Κανάλι | Ρόλος | Σημειώσεις |
| --- | --- | --- | --- | --- |
| 1985 | Στον Αργαλειό του Φεγγαριού | ΕΡΤ2 |  | Πρωταγωνιστικός Ρόλος, 6 επεισόδια |
| 1990-1991 | Ήταν ένα μικρό καράβι | MEGA | Χρύσα | Πρωταγωνιστικός Ρόλος |
| 1991-1992 | Οι Δύο Ορφανές | ANT1 | Καίτη | Πρωταγωνιστικός Ρόλος, 25 επεισόδια |
| 1992-1993 | Αχ Ελένη! | MEGA | γιαγιά Ελένη | 9 επεισόδια |
| 1993-1994 | Βαρβαρότητες | ANT1 | Βαρβάρα Πέττα | Πρωταγωνιστικός Ρόλος, 28 επεισόδια |
| 1995 | Το δις εξαμαρτείν | MEGA | Κλεάριστη | Επεισόδιο: "Το μοναστήρι να 'ναι καλά" |
| 1995-1996 | Το τρίτο στεφάνι | ANT1 | Μαριέττα | 8 επεισόδια |
| Σαμπουάν | ANT1 | Γεωργία Κούφα | Πρωταγωνιστικός Ρόλος, 23 επεισόδια |
| 1996 | Καλά Ξεμπερδέματα | ANT1 | Χρυσούλα | Πρωταγωνιστικός Ρόλος, 14 επεισόδια |
| Ο Πρίγκιπας | ΕΤ1 |  | 1 επεισόδιο |
| 1997 | Εκείνες κι εγώ | ANT1 | Τασίτσα | Επεισόδιο: "Ο Γιούγκερμαν χρωματιστός" |
| 1998-1999 | Με δύο μαμάδες | MEGA | Κούλα | Πρωταγωνιστικός Ρόλος, 26 επεισόδια |
| 2000-2001 | Τι ψυχή θα παραδώσεις μωρή; | MEGA | Αλέκα Καλουδάκη | Πρωταγωνιστικός Ρόλος, 7 επεισόδια |
| 2007 | Επτά Θανάσιμες Πεθερές | MEGA | Βασιλική Στεργιάνου | Επεισόδιο: "Η Θρακιώτισσα Πεθερά" |
| 2007-2008 | Amore Mio | ALPHA | Λίλα Πανταζή | Πρωταγωνιστικός Ρόλος, 31 επεισόδια |
| 2008 | Safe Sex TV Stories | MEGA | Σταυρούλα | Επεισόδιο: "Κανείς δεν είναι τέλειος" |
| 2009 | Επτά Θανάσιμες Πεθερές | MEGA | Τζένη Τραϊφόρου | Επεισόδιο: "Μια Πεθερά στη Χούντα" |
| Εργαζόμενη Γυναίκα | ANT1 | Δήμητρα Παναγιωτοπούλου | Επεισόδιο: "Στέλεχος πολυεθνικής" |
| 2009-2010 | Η Οικογένεια Βλάπτει | MEGA | Λαμπρινή Καρρά | Πρωταγωνιστικός Ρόλος, 25 επεισόδια |
| 2016 | Ελληνοφρένεια | ALPHA | μητέρα Μπαλούρδου | 1 επεισόδιο |
| 2019-2020 | Η Φαμίλια | ALPHA Κύπρου | Καίτη | Πρωταγωνιστικός Ρόλος, 78 επεισόδια |
| 2020-2022 | Η τούρτα της μαμάς | ΕΡΤ1 | Αλεξάνδρα Παλαιολόγου Βασίλενα | 28 επεισόδια |
|

### Κινηματογράφος

| Έτος | Τίτλος Κινηματογραφικής Ταινίας | Ρόλος |
| --- | --- | --- |
| 1985 | *Τόπος* | λουόμενη #3 |
| 1990 | *Η κόκκινη μαργαρίτα* |  |
| 2008 | *Το γαμήλιο πάρτι*  | Λίτσα |
| 2015 | *Οι γαμπροί της Ευτυχίας*  | Ευτυχία Ταρνιάτη |
| 2015 | *Ο Κλέαρχος, η Μαρίνα κι ο κοντός* | Μαρίνα Ζουγκαλά |
| 2019 | *Ευτυχία* | Σωτηρία Μπέλλου |

Παραπομπές
----------

1. ↑  «Χρύσα Ρώπα: Νέες αποκαλύψεις για το "Τι ψυχή θα παραδώσεις μωρή" - Αρχικά έπαιζε η...». thetoc.gr. 13 Ιουνίου 2020. Ανακτήθηκε στις 13 Ιουνίου 2020.
2. ↑  «Χρύσα Ρώπα: «Έφυγα από το «Τι ψυχή θα παραδώσεις μωρή;» γιατί ο Αλέξανδρος Ρήγας με είπε βρωμ…νο»!». zappit.gr. 3 Ιουνίου 2019. Ανακτήθηκε στις 3 Ιουνίου 2019.
3. ↑  «Η Χρύσα Ρώπα στην Ελληνοφρένεια». postmodern.gr. 5 Δεκεμβρίου 2016. Ανακτήθηκε στις 5 Δεκεμβρίου 2016.
4. ↑  ««Η ΦΑΜΙΛΙΑ» Σε λίγες ώρες... ΠΡΕΜΙΕΡΑ με τη Χρύσα Ρώπα!». alphanews.live. 23 Σεπτεμβρίου 2019. Ανακτήθηκε στις 23 Σεπτεμβρίου 2019.
5. ↑  «Χρύσα Ρώπα: Η ηλικία, οι θετοί γονείς, η χαμένη αδερφή και χωρισμός από τον Θανάση Λάλα». *bestofyou*. 24 Φεβρουαρίου 2022. Ανακτήθηκε στις 5 Μαρτίου 2023.
6. ↑  «Σκηνοθέτες». *Ελληνικό Κέντρο Κινηματογράφου*. Ανακτήθηκε στις 5 Μαρτίου 2023. [*νεκρός σύνδεσμος*]
7. 1 2 3  «Χρύσα Ρώπα ταινίες στις οποίες έχει πάρει μέρος». *Αθηνόραμα*. Ανακτήθηκε στις 5 Μαρτίου 2023.
8. ↑  «Κάθε άνθρωπος έχει την ιστορία του: Νέο τρέιλερ για την «Ευτυχία» του Άγγελου Φραντζή - cinemagazine.gr». *www.cinemagazine.gr*. Ανακτήθηκε στις 5 Μαρτίου 2023.

Εξωτερικοί σύνδεσμοι
--------------------

* Χρύσα Ρώπα στο ishow.gr